ಬೆಟ್ಟದಿಂದ ಉರುಳಿತು 16 ಜನರಿದ್ದ ಗೂಡ್ಸ್ ಆಟೋ ಮದ್ವೆ ಮುಗಿಸಿ ಬರುತ್ತಿದ್ದ ಏಳು ಮಂದಿ ಸಾವು ರಾಜಮಂಡ್ರಿ: ಮದುವೆ ಸಮಾರಂಭ ಮುಗಿಸಿ ಮರಳುತ್ತಿದ್ದ, ಹದಿನಾರು ಮಂದಿ ಪ್ರಯಾಣಿಕರಿದ್ದ ಗೂಡ್ಸ್ ಆಟೋ ಬೆಟ್ಟದ ಮೇಲಿಂದ ಉರುಳಿದೆ. ಪರಿಣಾಮ ಅದರಲ್ಲಿದ್ದವರ ಪೈಕಿ ಏಳು ಜನರು ಸಾವಿಗೀಡಾಗಿದ್ದಾರೆ. ಇಂಥದ್ದೊಂದು ಅಪಘಾತ ಶುಕ್ರವಾರ ತಡರಾತ್ರಿ 2.30ರ ಸುಮಾರಿಗೆ ಸಂಭವಿಸಿದೆ. ಆಂಧ್ರಪ್ರದೇಶದ ಈಸ್ಟ್ ಗೋದಾವರಿ ಜಿಲ್ಲೆಯ ತನಿಕೊಂಡ ಗ್ರಾಮದ ದೇವಸ್ಥಾನವೊಂದರ ಬಳಿಯ ಬೆಟ್ಟದ ತಪ್ಪಲಿನಿಂದ ಈ ಗೂಡ್ಸ್ ಆಟೋ ಉರುಳಿದೆ. ವಾಹನದಲ್ಲಿ 16 ಮಂದಿ ಇದ್ದು, 7 ಜನರು ಮೃತಪಟ್ಟಿದ್ದಾರೆ ಎಂದು ರಾಜಮಂಡ್ರಿ ಎಸ್ಪಿ ಶೇಮುಷಿ ಬಾಜ್ಪೇಯ್ ತಿಳಿಸಿದ್ದಾರೆ. ಆಟೋ ಚಾಲಕ ಪಚಿಕುರಿ ನರಸಿಂಹ ದೋರಾ ಎಂಬಾತನ ನಿರ್ಲಕ್ಷ್ಯದಿಂದಾಗಿ ಅಪಘಾತ ಸಂಭವಿಸಿದೆ. ಅಪಘಾತದಲ್ಲಿ ಆತನೂ ಮೃತಪಟ್ಟಿದ್ದಾನೆ. ಬೆಟ್ಟದ ಮೇಲಿನ ದೇವಸ್ಥಾನಕ್ಕೆ ತೆರಳುವ ಮೆಟ್ಟಿಲುಗಳ ಮೇಲೆ ರಿಕ್ಷಾ ಉರುಳಿದ್ದು, ಅದು ವಿಜಯವಾಡದ ಇಂದ್ರಕೀಳಾದ್ರಿಯಷ್ಟು ಎತ್ತರದಲ್ಲಿದೆ ಎಂದು ಪೊಲೀಸರು ತಿಳಿಸಿದ್ದಾರೆ. ಏಜೆನ್ಸೀಸ್